သုပ္ပိယာ

သုပ္ပိယာ သည် မြတ်စွာဘုရား၏ သာသနာတော်တွင် သူနာကို ပြုစုရာတွင် အသာဆုံး အမြတ်ဆုံး ဧတဒဂ် ရ ဥပါသိကာမ ဖြစ်၏။ သုပ္ပိယာသည် ဗာရာဏသီ ပြည်သူ သူဌေးသမီး ဖြစ်၏။

ရဟန်းအား ပြုစုခြင်း
သုပ္ပိယာသည် ပထမဆုံးအကြိမ် မြတ်စွာဘုရားနှင့်တွေ့ကာ တရားနာသည်နှင့် သောတာပန် ဖြစ်လေ၏။ တစ်နေ့သောအခါ သုပ္ပိယာသည် မိဂဒါဝုန်ကျောင်းအတွင်း လှည့်လည်သောအခါ ဝမ်းလျှောနေသည့် ရဟန်းကို တွေ့၏။ ထို မကျန်းမာသော ရဟန်းကို ပြုစုရန် လိုအပ်သော ပံ့သကူသားကို အစေအပါးကို ရှာခိုင်းလေသည်။ အသားမရသည့်အခါ မိမိ၏ ပေါင်သားကို လှီးကာ အသားဟင်းရည် ပြုလုပ်၍ ကပ်စေ၏။

ဧတဒဂ် ရခြင်း
ထိုအကြောင်းကို မြတ်စွာဘုရား သိလေသောအခါ သုပ္ပိယာထံသို့ ရဟန်းတော်များနှင့်အတူ ကြွလေ၏။ မြတ်စွာဘုရားကို ဖူးမြင်ရသောအခါ သုပ္ပိယာ၏ ဒဏ်ရာသည် အကောင်းပကတိ ဖြစ်သွား၏။ မြတ်စွာဘုရားသည်  ငါဘုရား၏ တပည့်ဥပါသိကာတို့တွင် သုပ္ပိယာသည် ဂိလာနရဟန်းတို့ကို ပြုစုရာတွင် အသာဆုံး အမြတ်ဆုံး ဖြစ်သည်ဟု မိန့်ကာ ဧတဒဂ် ပေးတော်မူ၏။

ကိုးကား

ဗုဒ္ဓဝင် ပုဂ္ဂိုလ်များ